bluuebunny/crossref_metadata_2025 huggingface dataset:
Σχεδιασμός αλγορίθμων προσαρμοστικής διαμόρφωσης και αντιμετώπισης θορύβου φάσης σε ασύρματα τηλεπικοινωνιακά συστήματα πολλαπλών φερουσών
Authors: Δαγρές Ιωάννης
Published: August 2021

Αντικείμενο της παρούσας διδακτορικής διατριβής είναι η μελέτη και ο σχεδιασμός καινοτόμων αλγορίθμων φυσικού επιπέδου σε ασύρματα συστήματα επικοινωνίας που χρησιμοποιούν διαμόρφωση με πολύπλεξη συχνότητας ορθογωνίων φερουσών (Orthogonal Frequency Division Multiplexing - OFDM). Η έρευνα επικεντρώθηκε σε δύο κατηγορίες προβλημάτων, στον σχεδίασμά αλγορίθμων προσαρμοστικής διαμόρφωσης καθώς και αλγορίθμων αντιμετώπισης ισχυρού θορύβου φάσης. Αναπτύχθηκαν αλγόριθμοι εκτίμησης φάσης με γραμμική πολυπλοκότητα, μέσω ενός καινούργιου εναλλακτικού μοντέλου περιγραφής του συστήματος. Το μοντέλο αυτό επιτρέπει την επέκταση των κλασικών αλγορίθμων εκτίμησης της κοινής φάσης με στόχο την εκτίμηση του συνολικού διανύσματος θορύβου φάσης. Επιπλέον, η τεχνική διαγώνιας φόρτωσης (diagonal-loading) προσαρμόστηκε κατάλληλα για τη βελτίωση σύγκλισης της προτεινόμενης λύσης. Τέλος, προτάθηκε και αξιολογήθηκε ένα συνολικό σύστημα OFDM όπου η εκτίμηση του καναλιού, της διαταραχής φάσης και των δεδομένων βασίζονται στο κριτήριο ελάχιστων τετραγώνων, διατηρώντας έτσι τη συνολική πολυπλοκότητα σε χαμηλά επίπεδα. Στο πλαίσιο του σχεδιασμού αλγορίθμων προσαρμοστικής διαμόρφωσης προτείνεται ένα γενικό μοντέλο περιγραφής απόδοσης συστήματος ικανό να περιγράψει τα αναπτυσσόμενα πρωτόκολλα μετάδοσης. Η πρόταση αυτή εντάσσεται στην οικογένεια των τεχνικών ισοδύναμης σηματοθορυβικής απεικόνισης (Effective SNR Mapping - ESM). Χρησιμοποιώντας τις τεχνικές ESM και κατάλληλους περιορισμούς στην παραμετροποίηση των μεταβλητών μετάδοσης, αναπτύχθηκαν αλγόριθμοι προσαρμοστικής διαμόρφωσης χαμηλής πολυπλοκότητας που ικανοποιούν διαφορετικά κριτήρια βελτιστοποίησης. Επιπρόσθετα, προτείνεται ένα γενικό πλαίσιο για τον σχεδιασμό αλγορίθμων προσαρμοστικής διαμόρφωσης, χρησιμοποιώντας προσεγγιστικά μοντέλα απόδοσης. Ορίστηκαν οι κατάλληλες μετρικές για την ποσοτικοποίηση της σπατάλης ενέργειας που επιφέρει η χρήση προσεγγιστικών μοντέλων. Μελετήθηκε η επίδραση της καθυστέρησης ανατροφοδότησης πληροφορίας καναλιού στους αλγορίθμους και παρήχθησαν κατάλληλα μοντέλα περιγραφής απόδοσης που συμπεριλαμβάνουν το χρόνο καθυστέρησης. Το συνολικό αποτέλεσμα της εργασίας είναι αλγόριθμοι που καταφέρνουν υψηλή απόδοση συστήματος, με χαμηλή πολυπλοκότητα, κάτι το οποίο τους κάνει υλοποιήσιμους σε ρεαλιστικά συστήματα.
Αεριοχρωματογραφική μελέτη της εναπόθεσης και αλληλεπίδρασης αερίων ρύπων με επιφάνειες έργων πολιτιστικής κληρονομιάς επικαλυμμένες με διάφορα προστατευτικά υλικά
Authors: Μπακαούκας Νικόλαος
Published: August 2021

H αέρια χρωματογραφία αναστρεφόμενης ροής (Α.Χ.Α.Ρ.) είναι μια τεχνική που επιτρέπει τον προσδιορισμό φυσικοχημικών μεγεθών και στηρίζεται στην απλή ή διπλή αναστροφή της ροής του φέροντος αερίου ανά τακτά χρονικά διαστήματα. Αναπτύχθηκε το 1980 στο Εργαστήριο Φυσικοχημείας του Πανεπιστημίου Πατρών από τον Καθηγητή Ν.A. Κατσάνο και τους συνεργάτες του. Έχει εφαρμοστεί με επιτυχία στη μελέτη της ομογενούς και ετερογενούς κατάλυσης, στη μελέτη συνεργιστικών φαινομένων μεταξύ αερίων, στον προσδιορισμό των συντελεστών διάχυσης, συντελεστών μεταφοράς μάζας, σταθερών ρόφησης, σταθερών ταχυτήτων αντιδράσεων, παραμέτρων Lenard-Jones κ.α. Στην παρούσα διδακτορική διατριβή, χρησιμοποιώντας την παραπάνω μεθοδολογία, μελετήθηκαν οι αλληλεπιδράσεις διαφόρων αερίων ρύπων (SO2, NO2, (CH3)2S) με επιφάνειες στερεού που παρουσιάζουν αρχαιολογικό ενδιαφέρον (μάρμαρο, πηλός), παρουσία και απουσία αναστολέων διάβρωσης. Για την πραγματοποίηση αυτής της μελέτης υπολογίστηκαν σταθερές προσρόφησης, σταθερές ταχύτητας, συντελεστές μεταφοράς μάζας, ταχύτητες εναπόθεσης, συντελεστές διάχυσης και πιθανότητες αντίδρασης. Επίσης, προσδιορίστηκαν οι μεταβολές μεγεθών, όπως η ενέργεια προσρόφησης, η τοπικά προσροφημένη συγκέντρωση, η ελεύθερη ενέργεια προσρόφησης, η τοπική ισόθερμος προσρόφησης, συναρτήσει του χρόνου. Από τις τιμές όλων αυτών των παραμέτρων μπορούμε να εξάγουμε χρήσιμα συμπεράσματα για το μηχανισμό δράσης των αερίων ρύπων στα μνημεία, καθώς και για τα μέτρα προστασίας που πρέπει να ληφθούν από τους συντηρητές έργων τέχνης προς αποφυγή της διάβρωσης της πολιτιστικής μας κληρονομιάς. Οι προαναφερθείσες φυσικοχημικές παράμετροι προσδιορίστηκαν επίσης και παρουσία υγρασίας. Όταν το φέρον αέριο ήταν κορεσμένο σε υδρατμούς παρατηρήθηκε αυξητική τάση στις τιμές των παραμέτρων σε όλες τις θερμοκρασίες, γεγονός που αποδίδεται στη δημιουργία δεσμών υδρογόνου μεταξύ των μορίων του νερού και των ατόμων οξυγόνου στην επιφάνεια του μαρμάρου. Τα άτομα υδρογόνου του προσροφημένου νερού σχηματίζουν νέους δεσμούς υδρογόνου και λειτουργούν ως καινούριες ενεργές θέσεις προσρόφησης. Επιπλέον, μελετήθηκε η συνεργιστική δράση του SO2 με το ΝΟ2. Οι τιμές των φυσικοχημικών παραμέτρων που ελήφθησαν είναι πολύ μεγαλύτερες από αυτές που αφορούν την αλληλεπίδραση SO2/καθαρό μάρμαρο. Η συμπεριφορά αυτή οφείλεται στο ότι το ΝΟ2 δρα ως καταλύτης στην αντίδραση γυψοποίησης. [...]
Ανάπτυξη αλγορίθμων σύνθεσης δεδομένων συστήματος χωρικά κατανεμημένων διστατικών αισθητήρων ραντάρ για τρισδιάστατη παρακολούθηση πολλαπλών σύνθετα κινούμενων ιπτάμενων στόχων
Authors: Πέτσιος Μιχαήλ
Published: August 2021

Την τελευταία δεκαετία, η ανάπτυξη της επιστήμης των αισθητήρων και η ραγδαία αύξηση της υπολογιστικής ισχύος, οδήγησαν στην αντικατάσταση των σύνθετων και ακριβών αισθητήρων του παρελθόντος από συστήματα πολλαπλών χωρικά κατανεμημένων αισθητήρων χαμηλού κόστους. Βασικό ρόλο στην κατεύθυνση αυτή έπαιξε η ανάπτυξη σύγχρονων, αποτελεσματικών και υπολογιστικά εφικτών αλγορίθμων επεξεργασίας δεδομένων πολλαπλών αισθητήρων. Το πολυστατικό σύστημα ραντάρ αποτελεί ένα σύστημα πολλαπλών, χωρικά κατανεμημένων διστατικών αισθητήρων ραντάρ με κύριο σκοπό την ανίχνευση και παρακολούθηση στόχων μικρής ενεργού επιφάνειας ραντάρ. Η διστατική αρχή και η χρήση χαμηλών συχνοτήτων αυξάνουν την πιθανότητα ανίχνευσης στόχων με μικρή ενεργό επιφάνεια ραντάρ, είτε λόγω σχηματοποίησης ή χρήσης απορροφητικών υλικών, είτε λόγω μικρού μεγέθους αντίστοιχα. Η πολυστατικότητα προσδίδει επίσης χαρακτηριστικά επιβιωσιμότητας και ανθεκτικότητας στο σύστημα. Η απλή λειτουργία του κάθε διστατικού αισθητήρα επιβάλλει τη χρήση εξειδικευμενών αλγορίθμων επεξεργασίας δεδομένων στον κεντρικό κόμβο σύντηξης δεδομένων, όπου συγκεντρώνονται όλα τα δεδομένα για την εξαγωγή της τρισδιάστατης θέσης και ταχύτητας κάθε στόχου που βρίσκεται μέσα στην περιοχή επιτήρησης του συστήματος. Κύριο αντικείμενο της παρούσης διδακτορικής διατριβής αποτελεί η μελέτη και επιλογή των κατάλληλων αλγορίθμων επεξεργασίας δεδομένων για τον κεντρικό σταθμό του πολυστατικού συστήματος ραντάρ. Αφού πρώτα παρουσιάζονται συνοπτικά οι βασικές αρχές λειτουργίας του συστήματος, μελετάται η τοπική επεξεργασία δεδομένων στον κάθε διστατικό αισθητήρα ραντάρ και παρουσιάζονται τα πειραματικά αποτελέσματα ενός εργαστηριακού πρωτοτύπου διστατικού ραντάρ που κατασκευάσθηκε αρχικά. Στη συνέχεια μελετιόνται διεξοδικά οι αλγόριθμοι εκτίμησης κατάστασης στόχου, συσχέτισης δεδομένων, διαχείρισης ιχνών και σύντηξης δεδομένων που θα μπορούσαν να χρησιμοποιηθούν. Μέσω εκτενών προσομοιώσεων επιλέγεται η κατάλληλη μέθοδος για κάθε διαδικασία, με κριτήριο την βέλτιστη ακρίβεια παρακολούθησης σε συνδυασμό με την ελάχιστη υπολογιστική πολυπλοκότητα, την πρακτικότητα, την αξιοπιστία και την απλότητα. Τελικά, αξιολογείται η απόδοση του προτεινόμενου αλγορίθμου συνολικά, που αποτελεί συνδυασμό των επιλεγμένων μεθόδων. Η αξιολόγηση γίνεται όχι μόνο μέσω εκτενών προσομοιώσεων αλλά και σε πραγματικές συνθήκες καθώς κατασκευάστηκε ένα πειραματικό πρωτότυπο πολυστατικό σύστημα το οποίο και δοκιμάστηκε με απόλυτη επιτυχία σε συνθήκες πραγματικού χρόνου και περιβάλλοντος.
Προγνωστικοί δείκτες ατροφίας του όρχεως σε παιδιά με κρυψορχία
Authors: Τζαντζαρούδη Αικατερίνη
Published: August 2021

Σκοπός της μελέτης είναι η ανεύρεση προγνωστικών δεικτών ατροφίας του όρχεως σε παιδιά με κρυψορχία. Μελετήθηκαν ορμονικές παράμετροι και το μέγεθος των όρχεων προεγχειρητικά, η επίδραση της ορχεοπηξίας και η ανταπόκριση των όρχεων στη δοκιμασία διέγερσης με r-FSH. Ως αρνητικοί δείκτες αξιολογήθηκαν το μικρό προεγχειρητικά μέγεθος του κρυψόρχεως, η εντόπιση του ενδοκοιλιακά, ή στο έσω στόμιο του βουβωνικού πόρου, η αμφοτερόπλευρη κρυψορχία, η καθυστερημένη χειρουργική αντιμετώπιση, ανατομικές ανωμαλίες (διαχωρισμός όρχεως-επιδιδυμίδας). Τα προεγχειρητικά υψηλά επίπεδα FSH σε συνδυασμό με τα χαμηλά επίπεδα Fr-t και DHEA ομαλοποιήθηκαν εν μέρει μετά την ορχεοπηξία, ενώ οι Inh B και AMH μειώθηκαν, αντανακλώντας την ελαττωμένη λειτουργικότητα των κυττάρων Sertoli. Η Inh B σε συνδυασμό με τη δοκιμασία διέγερσης με r-FSH αποτελεί ιδανικό δείκτη αξιολόγησης της λειτουργικότητας των κυττάρων Sertoli. Οι παραπάνω κλινικοί, υπερηχογραφικοί και ορμονικοί δείκτες μπορούν να συμβάλλουν στην πρώϊμη διάγνωση μελλοντικών διαταραχών σπερματογένεσης στα παιδιά με κρυψορχία, αντικαθιστώντας έτσι τη βιοψία του όρχεως, και επιτρέποντας την έγκαιρη αντιμετώπισή τους.
Παρείσδυση αλλόχθονων ειδών μέσω της ναυτιλίας στα ελληνικά λιμάνια και επιπτώσεις στα τοπικά οικοσυστήματα
Authors: Καμπούρογλου Βενετία
Published: August 2021

Στην παρούσα διατριβή μελετήθηκαν οι βενθικές βιοκοινωνίες σε 4 λιμάνια προκειμένου να διερευνηθεί η δομή τους, να εντοπιστεί πιθανή παρείσδυση αλλόχθονων ειδών και να εκτιμηθούν τυχόν επιπτώσεις τους. Για να τεκμηριωθεί ο ρόλος της ναυτιλίας, εξετάστηκαν επίσης δείγματα από τα ύφαλα πλοίων που ελλιμενίστηκαν στα λιμάνια αυτά. Τέλος χρησιμοποιώντας στατιστικά στοιχεία και βιβλιογραφικά δεδομένα για τα περιβαλλοντικά χαρακτηριστικά των λιμανιών επιχειρήθηκε εκτίμηση του κινδύνου εποίκισης και από άλλα αλλόχθονα είδη της Μεσογείου. Τα αποτελέσματα έδειξαν ότι η σύνθεση των βενθικών βιοκοινωνιών είναι διακριτή στα 4 λιμάνια. Η μεγαλύτερη παρουσία ειδών-δεικτών ρύπανσης υποδεικνύει πιο διαταραγμένο οικοσύστημα στον Πειραιά και στην Θεσσαλονίκη. Η παρούσα μελέτη πρόσθεσε 3 νέα αλλόχθονα είδη στην πανίδα των Ελληνικών θαλασσών. Συνολικά, βρέθηκαν 12 αλλόχθονα είδη, ο αριθμός των οποίων είναι ανάλογος του όγκου της ναυτιλιακής κίνησης. Η ναυτιλία δεν αποτελεί μόνο μέσο μεταφοράς αλλόχθονων ειδών με προέλευση εκτός Μεσογείου αλλά συμβάλλει και στη δευτερογενή μεταφορά αλλόχθονων ειδών ήδη εγκατεστημένων στη Μεσόγειο.
Υποστήριξη χρόνου εκτέλεσης για μοντέλα προγραμματισμού κοινής μνήμης και περάσματος μηνυμάτων σε συστάδες πολυεπεξεργαστικών συστημάτων
Authors: Χατζηδούκας Παναγιώτης
Published: August 2021

Οι σύγχρονες παράλληλες μηχανές αιχμής αποτελούνται απο συστάδες πολυεπεξεργαστικων κόμβωνδιαθέτοντας μια υβριδική σχεδίαση που συνδυάζει αρχιτεκτονικά στοιχεία των υπολογιστών κοινήςκαι κατανεμημένης μνήμης Τα κυριότερα μοντέλα προγραμματισμού τους είναι το μοντέλοπεράσματος μηνυμάτων το υβριδικό μοντέλο δηλαδή ο συνδυασμός περάσματος μηνυμάτωνμεταξύ των κόμβων και η χρήση κάποιου μοντέλου κοινής μνήμης εντός των κόμβων και τέλος οπρογραμματισμός κοινής μνήμης με την υποστήριξη κάποιου συστήματος κοινής ιδεατής μνήμηςΗ έλλειψη μιας ενιαίας προγραμματιστικής προσέγγισης είναι ιδιαίτερα αισθητή Η παρούσαδιατριβή αντιμετωπίζει το συγκεκριμένο πρόβλημα εισάγοντας ενα νεο σχεδιασμό και μιαυλοποίηση του πολυνηματικου λογισμικού που παρέχει υποστήριξη κατά το χρόνο εκτέλεσης καιεπιτρέπει την αποδοτική εκτέλεση προγραμμάτων σε ενα ευρύτατο σύνολο αρχιτεκτονικών αποπαράλληλες μηχανές κοινής μνήμης εως συστάδες πολυεπεξεργαστικων συστημάτων και κατεπέκταση μεταυπολογιστικα περιβάλλοντα Κυρία αποτελέσματα της παρούσας διατριβής είναι ταακολούθαΗ ανάπτυξη ενός μεταφερσιμου λογισμικού νημάτων επίπεδου χρήστηΗ ανάπτυξη ενός συστήματος χρόνου εκτέλεσης που παρέχει την υποστήριξη πολυνηματικηςεκτέλεσης για μοντέλα προγραμματισμού κοινής μνήμης σε συστάδες πολυεπεξεργαστικωνσυστημάτωνΗ υλοποίηση του μοντέλου προγραμματισμού OpenMP σε συστάδες πολυεπεξεργαστικωνσυστημάτων μέσω κοινής ιδεατής μνήμηςΗ ανάπτυξη ενός συστήματος χρόνου εκτέλεσης για τον εύκολο και αποδοτικό προγραμματισμόεφαρμογών περάσματος μηνυμάτων που ακολουθούν το παράδειγμα αφέντη σκλάβουΗ επέκταση του μοντέλου προγραμματισμού OpenMP σε συστήματα αποκλειστικάκατανεμημένης μνήμης
Συγκριτική μελέτη με οπτικά προκλητά δυναμικά, οπτικά πεδία, μαγνητική τομογραφία οπτικού νεύρου και μαγνητική τομογραφία εγκεφάλου ασθενών με πρώτο κλινικό επεισόδιο οπισθοβολβικής νευρίτιδος
Authors: Φλαμπουριάρης Κωνσταντίνα
Published: August 2021

Στόχος. Προκειμένου να συγκρίνουμε την ειδικότητα μεταξύ της Μαγνητικής Τομογραφίας (ΜΤ), των οπτικών προκλητών δυναμικών (ΟΠΔ) και των οπτικών πεδίων (ΟΠ) σε ασθενείς με πρώτο κλινικό επεισόδιο οπτικής νευρίτιδος, εξετάσαμε 45 ασθενείς με πρώτο κλινικό επεισόδιο οπτικής νευρίτιδος στην οξεία φάση και ένα μήνα μετά την ενδεδειγμένη θεραπεία με ενδοφλέβια χορήγηση μεθυλπρεδνιζολόνης. Μεθοδολογία. Μελετήθηκαν ο πάσχων και ο υγιής οφθαλμός προ και μετά την θεραπεία. Για την στατιστική χρησιμοποιήθηκε το student t-test και η linear regression. Αποτελέσματα. 100% ανέδειξαν παθολογικά ΟΠΔ, 80% ανέδειξαν παθολογική περιμετρία, 78% απέδειξαν απομυελινωτικές πλάκες στην ΜΤΕ και 33% στην ΜΤ οπτικού νεύρου. 80% των ασθενών με απομυελίνωση στην μαγνητική τομογραφία εγκεφάλου (ΜΤΕ) είχε υπερσκηνιδιακή κατανομή στον συμπτωματικό οφθαλμό. Συμπέρασμα. Τα ΟΠΔ και τα ΟΠ είναι σύγχρονη, απλή οικονομική μέθοδος στην ανίχνευση απομυελίνωσης. Στην καθημερινή ρουτίνα και σαφώς συμπληρώνει και ενίοτε υπερέχει της ΜΤ στην ανίχνευση υποκλινικής βλάβης.
Μελέτη της γενετικής δομής πληθυσμών της μέλισσας Apis mellifera
Authors: Μπουγά Μαρία
Published: August 2021

Μελετήθηκε η γενετική δομή και οι φυλογενετικές σχέσεις πληθυσμών μελισσών από έξι διαφορετικές περιοχές της Ελλάδας και της Κύπρου (A m adami A m carnica A m macedonica A m cecropia A m cypria κατά Ruttner 1988). Σκοπός είναι η διαπίστωση τυχόν γενετικών διαφοροποιήσεων των πληθυσμών και να εκτιμηθεί η έκταση της μείξης των φυλών λόγω μετακινήσεων και αγοραπωλησιών. Χρησιμοποιήθηκε η τεχνική της ηλεκτροφόρησης αμύλου των ενζυμικών συστημάτων a GPDH ΑΟ MDH ADH LAP SOD ALP ACPH ME και EST και η μελέτη πολυμορφισμών τριών γονιδιακών τμημάτων του mtDNA (16srDNA COI και ND5) μετά από πέψεις με ένζυμα περιορισμού. Τα ενζυμικά πρότυπα ερμηνεύθηκαν με βάση την ύπαρξη 12 γενετικών τόπων υπολογίστηκαν οι γενετικές αποστάσεις και κατασκευάστηκαν φυλογενετικά δένδρα με τις μεθόδους UPGMA Neighbor Joining και φειδωλότητας του Wagner. Κοινό συμπέρασμα είναι ότι ο πληθυσμός της Κύπρου είναι γενετικά ο πιο απομακρυσμένος. Από τα δεδομένα του mtDNA υπολογίστηκαν οι συντελεστές νουκλεοτιδικών υποκαταστάσεων και κατασκευάστηκαν φυλογενετικά δένδρα με τις μεθόδους Neighbor Joining UPGMA και φειδωλότητας του Dollo. Σε όλες τις περιπτώσεις και σε συνδυασμό με την ύπαρξη διαγνωστικών ένζυμων ο πληθυσμός της Μακεδονίας εμφανίζεται ως ο πιο απομακρυσμένος πληθυσμός. Τα αποτελέσματα της έρευνας δείχνουν ότι έχουν αυξηθεί οι μετακινήσεις και αγοροπωλησίες μελισσιών η/και βασιλισσών με συνέπεια μεταβολές στη γενετική δομή της ελληνικής μέλισσας.
Προσδιορισμός και μελέτη του αντιγόνου BM89 στο νευρικό σύστημα των θηλαστικών κατά την ανάπτυξη
Authors: Μερκούρη Ευφροσύνη
Published: August 2021

H εργασία μας άφορα στη μελέτη ενός νευροειδικού μεμβρανικού αντιγόνου του ΒΜ89 με τη βοήθεια ενός μονοκλωνικού αντισώματος. Η παράγωγη του αντισώματος αυτού έγινε μετά από ανοσοποίηση ποντικών με μεμβρανικό παρασκεύασμα από εγκέφαλο νεογέννητου χοίρου. Η βιοχημική μελέτη του αντιγόνου ΒΜ89 έδειξε ότι πρόκειται για μια πολυπεπτιδική αλυσίδα 41Kd η οποία περιέχει γλυκοπρωτεϊνικούς επίτοπους και ειδικότερα τον επίτοπο L2/HNK-1 χαρακτηριστικό των μορίων κυτταρικής αναγνώρισης. Ανοσοϊστοχημικές μελέτες στο κεντρικό και περιφερικό νευρικό σύστημα του νεογέννητου χοίρου έδειξαν ότι το μονοκλωνικό αντίσωμα ΒΜ89 αναγνωρίζει αποκλειστικά νευρώνες. Με ανοσοϊστοχημικές χρώσεις σε ιστούς επίμυων διαφόρων ηλικιών δείχθηκε ότι η έκφραση του αντιγόνου ΒΜ89 μειώνεται με την αύξηση της ηλικίας. Το πρότυπο αυτό έκφρασης θυμίζει αρκετά το πρότυπο έκφρασης πολλών μορίων κυτταρικής αναγνώρισης. Με πειράματα τραυματισμού του ισχιακού νεύρου ενήλικου επίμυος αποδείχθηκε ότι το αντίγονο ΒΜ89 επανεκφράζεται στους αναγενώμενους νευράξονες του νευρικού συστήματος. Όπως έδειξαν χρώσεις ανοσοφθορισμού σε in vitro πρωτογενείς καλλιέργειες νευρώνων το αντίγονο ΒΜ89 εκφράζεται μονό από έναν υποπληθυσμό νευρικών κυττάρων. Συμπερασματικά στην παρούσα εργασία προσδιορίσθηκε με τη βοήθεια μονοκλωνικού αντισώματος μια νευροειδική γλυκοπρωτεΐνη με χαρακτηριστικά μορίου κυτταρικής αναγνώρισης που πιθανόν παίζει κάποιο ρολό σε διαδικασίες ανάπτυξης και αναγέννησης στο νευρικό σύστημα.
Γένεση και εξέλιξη παράκτιων λιγνιτικών κοιτασμάτων Δ. Πελοποννήσου
Authors: Παπαζησίμου Στέφανος
Published: August 2021

Στόχος της παρούσας εργασίας είναι ο χαρακτηρισμός του τύπου των παλαιοτυρφώνων που αναπτύχθηκαν στις παράκτιες Νεογενείς λεκάνες της Δυτικής Πελοποννήσου (Πύργος, Ζαχάρω, Κυπαρισσία). Εφαρμόστηκαν μέθοδοι ανάλυσης και προσδιορισμοί, όπως η προσεγγιστική και η άμεση ανάλυση, ο προσδιορισμός βιοδεικτών, οι ανθρακοπετρογραφικοί προσδιορισμοί, η ορυκτολογική και η χημική ανάλυση. Διαπιστώθηκε ότι όλοι οι λιγνίτες προήλθαν από ποώδη μονοκοτυλήδονα Αγγειόσπερμα. Η τυρφογένεση πραγματοποιήθηκε σε αναγωγικό περιβάλλον και κάτω από υγρές συνθήκες. Το ανόργανο μέρος αποτελείται κύρια από αργιλοπυριτικά ορυκτά. Τα κύρια και τα δευτερεύοντα στοιχεία και ιχνοστοιχεία συνδέονται με το ανόργανο μέρος. Το S και τα Se, B, Mo, U, Sb παρουσιάζονται εμπλουτισμένα. Σύγχρονο περιβάλλον τυρφογένεσης ανάλογο με εκείνο του κοιτάσματος της Μαγούλας θεωρείται ο παράκτιος τυρφώνας Κερίου στη Ζάκυνθο.
Παραγωγή κρασιού με ακινητοποιημένα κύτταρα σε φρούτα
Authors: Κουρκούτας Ιωάννης
Published: August 2021

Οι ακινητοποιημένοι βιοκαταλύτες που παρασκευάστηκαν με ακινητοποίηση κυττάρων του στελέχους ΑΧΑΖ-1 του Saccharomyces cerevisiae σε κομμάτια μήλου και σε κομμάτια κυδωνιού χρησιμοποιήθηκαν για παραγωγή κρασιού μέσω επαναλαμβανόμενων παρτίδων ζύμωσης αλλά και μέσων συνεχούς διεργασίας. Τα ακινητοποιημένα κύτταρα έδειξαν σημαντική λειτουργική σταθερότητα, χωρίς να παρατηρηθεί μείωση της δραστικότητας ακόμα σε χαμηλές θερμοκρασίες ζύμωσης. Οι χρόνοι ζύμωσης ήταν πολύ μικρότεροι από αυτούς που απαιτούνται για τη φυσική παραδοσιακή ζύμωση του γλεύκους, ενώ οι παραγωγικότητες κρασιού ήταν υψηλότεροι κατά τη συνεχή διεργασία συγκρινόμενες με τις αντίστοιχες των επαναλαμβανόμενων παρτίδων ζύμωσης. Τα κρασιά που παράχθηκαν ήταν πολύ καλής ποιότητας, περιείχαν πολύ χαμηλές συγκεντρώσεις ανώτερων αλκοολών και μεθανόλης και χαρακτηρίστηκαν ως νέου τύπου κρασιά, με ιδιαίτερα, χαρακτηριστικό άρωμα και ευχάριστη γεύση. Η συγκριτική μελέτη της βιωσιμότητας κυττάρων ζύμης αρτοποιίας ακινητοποιημένων σε κίσσηρη, γ-αλουμίνα και μήλο, έδειξε ότι οι ακινητοποιημένοι βιοκαταλύτες είναι δυνατόν να παραμείνουν στους 30°C μετά το τέλος της ζύμωσης για μεγάλο χρονικό διάστημα (τουλάχιστον 6 μηνών), χωρίς να παρατηρηθεί σημαντική μείωση της δραστικότητας η μεταβολή και σύσταση των πτητικών παραπροϊόντων των χρηστών.
Η τοπική γεωμετρία των χαοτικών μπιλλιάρδων
Authors: Χαρμπίλα Βασιλική
Published: August 2021

Η παρούσα διατριβή έχει ως θέμα της, το κβαντικό χάος σε μπιλλιάρδα. Εισάγεται ένας μετασχηματισμός (Μετασχηματισμός Εφελκυσμού), ο οποίος προβάλλει το σύνορο ενός μπιλλιάρδου στον μοναδιαίο κύκλο. Αυτό εισάγει μια μη-Ευκλείδια μετρική στο επίπεδο και ένα διαφορικό τελεστή, ο οποίος περιέχει όλη την πληροφορία σχετικά με το σχήμα του συνόρου και τις ιδιότητες, ως προς την ολοκληρωσιμότητα ή μη του μπιλλιάρδου. Κβαντικά κατασκευάζεται ο τελεστής Laplace-Beltrami και παίρνουμε το φάσμα των μπιλλιάρδων: έλλειψη, τετράγωνο στάδιο, μπιλλιάρδο του Robnik και λεμόνι, με χρήση της θεωρίας διαταραχών ή με αριθμητική διαγωνοποίηση. Επίσης, κατασκευάζονται αναλυτικά οι ιδιοσυναρτήσεις των παραπάνω μπιλλιάρδων για μια ενδιάμεση περιοχή μεταξύ ολοκληρωσιμότητας και χάους, και φτιάχνονται γραφικές παραστάσεις της πυκνότητας πιθανότητας των δεσμικών γραμμών και της κατανομής πλάτους. Εισάγεται ένα γραφικό τεστ, που διακρίνει τα ολοκληρώσιμα από τα εν δυνάμει χαοτικά μπιλλιάρδα. Τέλος εισάγεται η έννοια του ανοικτού μπιλλιάρδου, όπου το σύνορο θεωρείται ότι βρίσκεται στο άπειρο, και μελετούμε την συμπεριφορά αυτών των ανοικτών περιοχών, όπου η διαφοροποίηση μεταξύ τους έγκειται στην διαφορετική τοπική γεωμετρία.
Προβλήματα ρωγμών μικτού τύπου
Authors: Μαρκίδης Χρήστος
Published: August 2021

Αντικείμενο της διατριβής είναι η αντιμετώπιση της θεωρητικής αλληλοεπικάλυψης των χειλέων ρωγμών μικτού τύπου που εμφανίζεται στο 1° θεμελιώδες Πρόβλημα καθιστώντας το σ’ αυτήν την περίπτωση μη αποδεκτό από φυσικής άποψης. Η αντιμετώπιση του φαινομένου συνίσταται στη «διόρθωση» του 1ου θεμελιώδους Προβλήματος και γίνεται στην άπειρη ρηγματωμένη πλάκα και στο ρηγματωμένο Βραζιλιάνο δίσκο στα πλαίσια της κλασικής επίπεδης γραμμικής ελαστικότητας με χρήση μιγαδικής ανάλυσης και ειδικότερα της θεωρίας των τμηματικά ολόμορφων συναρτήσεων. Η αντιμετώπιση άρση της αλληλοεπικάλυψης γίνεται με τη βοήθεια δύο παραμέτρων τ και δ σχετικών της τριβής στα χείλη της ρωγμής. Τα τ και δ είναι ποσοστά των αντίστροφων ελλειπτικών όρων των μετατοπίσεων του 1ου θεμελιώδους Προβλήματος (Αρχικού προβλήματος) υπεύθυνων για την αλληλοεπικάλυψη και τίθενται ως συνοριακές συνθήκες στη ρωγμή σε ένα Μικτό θεμελιώδες Πρόβλημα («Αντίστροφο»). Έτσι από την υπέρθεση του Μικτού αυτού προβλήματος («Αντίστροφου») στο 1° θεμελιώδες Πρόβλημα προκύπτει ένα Μικτό θεμελιώδες Πρόβλημα (Τελικό Γενικό) φυσικά αποδεκτό χωρίς αλληλοεπικάλυψη. Αντί δε της αλληλοεπικάλυψης υπολογίζονται τάσεις στα χείλη της ρωγμής εκ των οποίων με τη μη θεώρηση τμήματος των (παρασιτικές τάσεις λόγω Poisson) προσεγγίζονται οι τάσεις επαφής κατά μήκος της ρωγμής στο πραγματικό πρόβλημα. Το Τελικό Γενικό Μικτό θεμελιώδες Πρόβλημα χωρίς το πρόβλημα της αλληλοεπικάλυψης αντικαθιστά πλέον το 1° θεμελιώδες Πρόβλημα (Αρχικό) εμπεριέχοντας το ταυτιζόμενο με αυτό στην περίπτωση μη αλληλοεπικάλυψης. Για την εφαρμογή της διαδικασίας στο ρηγματωμένο Βραζιλιάνο δίσκο λύνονται προηγουμένως σε κλειστή μορφή (τάσεις και μετατοπίσεις σε κάθε σημείο του δίσκου) ο αρηγμάτωτος και ο ρηγματωμένος Βραζιλιάνος δίσκος υπό ομοιόμορφη ακτινική θλίψη σε δύο συμμετρικά κείμενα τόξα της περιμέτρου των. Η κλειστή λύση του ρηγματωμένου Βραζιλιάνου δίσκου είναι προσεγγιστική βασιζόμενη στη θεώρηση ρωγμής μικρών διαστάσεων σε σχέση με την ακτίνα του δίσκου. Επίσης, ορίζονται οι συντελεστές εντάσεως των τάσεων στο Μικτό θεμελιώδες Πρόβλημα («Αντίστροφο» και Τελικό Γενικό) για την άπειρη ρηγματωμένη πλάκα και το ρηγματωμένο Βραζιλιάνο δίσκο οι οποίοι κατά φυσικό τρόπο προκύπτουν ανεξάρτητοι του υλικού.
Η συνταγματική προστασία των φορολογουμένων έναντι της θέσπισης αναδρομικής φορολογίας
Authors: Φατούρου Χριστίνα
Published: August 2021

Αντικείμενο της διατριβής συνιστά η συνταγματική προστασία των φορολογούμενων έναντι της θέσπισης αναδρομικής φορολογίας βάσει της οποίας προτείνεται μια άλλη ερμηνεία της διάταξης του άρθρου 78§2 Συντ. ως προς τα φορολογικά βάρη από αυτή που έχει καθιερωθεί νομολογιακά. Κατά την τελευταία ή ρητά οριζόμενη από το Σύνταγμα έκταση της αναδρομικής ισχύος επιτρέπεται άνευ ετέρου σε κάθε περίπτωση ερμηνεία που υποστηρίζουμε ότι έρχεται σε αντίθεση με προστατευτικά των φορολογούμενων συνταγματικά δικαιώματα και αρχές και με αντίστοιχες γενικές αρχές και δικαιώματα του Δικαίου της ΕΕ και της ΕΣΔΑ. Αντιπροτείνεται ότι η επίμαχη συνταγματιή διάταξη τελεί σε συμφωνία με το Σύνταγμα ως κανονιστική ενότητα μόο υπό την έννοια ότι κατά κανόνα απογορεύει απόλυτα την αναδρομικότητα των φορολογικών νόμων, την επιτρέπει μόο κατ’ εξαίρεση για τον ρητά οριζόμενο χρόνο και μόνο υπό συγκεκριμένες προϋποθέσεις. Μεθοδολογικά χρησιμοποιείται η υπόθεση ότι η διάταξη του άρθρου 78§2 λείπει από το κείμενο του Συντάγματος οπότε ξεκινάμε ανα αναζητούμε το είδος προστασίας που σε αυτή την περίπτωση θα επιφύλασσε το Σύνταγμα στους φορολογούμενους καταλήγοντας στο συνταγματικό αγαθό του «περιουσιακού» προγραμματισμού των φορολογούμενων. Αυτό συντίθεται από την αναγκαιότητα παροχής αυξημένων εγγυήσεων ασφαλείας δικαίου στ φορολογικό δίκαιο πάνω στην οποία οικοδομείται η αρχή της προστατευόμενης εμπιστοσύνης των φορολογούμενων ως ιδιαίτερη αρχή η οποία με τη σειρά της συνδυάζεται με το δικαίωμα στην ιδιοκτησία όπως αυτό λειτουργεί στο περιβάλλον του φορολογικού δικαίου. Πρόκεται συνολικά για το αμυντικό δικαίωμα ελεύθερης χρήσης και διάθεσης της καθαρής φορολογικών βαρών ιδιοκτησίας των φορολογούμενων το οποίο εξοπλίζει τους φορολογούμενους με την αξίωση έναντι της φορολογικής Διοίκησης προς παράλειψη επιβολής φόρου κατ’ εφαρμογή αναδρομικού φορολογικού νόμου. Κρίσιμο χρονικό σημείο κατά την πορεία εξέλιξης μιας φορολογικής έννομης σχέσης πέρα από το οποίο δεν είναι σε καμιά περίπτωση δυνατή η αναδρομική θέσπιση φορολογίας με μεταγενέστερο αναδρομικό νόμο παρά μόνο κατ’ εξαίρεση είναι ο χρόνος απόκτησης του φορολογητέου οικονομικού στοιχείου, δηλαδή ο χρόνος γένεσης της φορολογικής υποχρέωσης. Κατ’ εξαίρεση κάμψη του κανόνα της κατ’ αρχήν απαγόρευσης μπορεί να επιφέρει μόνο η συνδρομή επιτακτικών λόγων δημοσίου συμφέροντος ειδικών και παροδικών. Και σε αυτή πάντως την περίπτωση από τη συνταγματική προστασία του περιοσιακού προγραμματισμού των φορολογούμενων προκύπτει ένα απώτατο όριο στην έκταση της επιτρεπόμενης αναδρομικής ισχύος κι αυτό είναι το τέλος του ημερολογιακού έτους εντός του οποίου η φορολογική αρχή βάσει του νόμου να βεβαιώσει τον φόρο. Συνέπεια των δύο ως άνω οριοθετήσεων επιβεβαιώνεται η οριζόμενη στο Σύνταγμα έκταση της αναδρομικής ισχύος ως προς την φορολογία εισοδήματος.
Πληροφορική και παρέκκλιση
Authors: Ρομπόρας Αναστάσιος
Published: August 2021

Η παρούσα βιβλιογραφική συνθετική μελέτη εστιάζεται στα νέα εγκλήματα, εκείνα που έχουν εμφανιστεί πρόσφατα που έχουν σχέση μερικώς με το Οργανωμένο έγκλημα, τη διακίνηση ναρκωτικών, το ξέπλυμα χρήματος, αλλά και το έγκλημα που τελείται μέσω ή με τη χρήση του διαδικτύου. Σ’ αυτό το είδος εγκλήματος, το ηλεκτρονικό, εστιάζεται η εν λόγω έρευνα. Μέσα από αυτή τη μελέτη έχουμε ως σκοπό να αναδείξουμε τις διαπιστωμένες αδυναμίες του νομοθετικού πλαισίου να αντιμετωπίσει το κοινωνικό πρόβλημα του πληροφορικού εγκλήματος, να παρουσιάσουμε τις διαφορές του εγκληματία του κυβερνοχώρου με τον κοινό εγκληματία, ενώ παράλληλα παρουσιάζεται η ανάγκη για εφαρμογή σκληρότερης νομοθεσίας για το πληροφορικό έγκλημα. Η εν λόγω διδακτορική έρευνα αποσκοπεί στην ανάδειξη και παρουσίαση ενός κοινωνικού φαινομένου που τα τελευταία 10 χρόνια έχει λάβει ανησυχητικές διαστάσεις και γι’ αυτό το λόγο ορίζονται και κατηγοριοποιούνται τα ηλεκτρονικά εγκλήματα. Ιδιαίτερη έμφαση δίνεται για τις απειλές που εμπεριέχει το διαδίκτυο για τα παιδιά και τους νέους (παιδική πορνογραφία), ενώ παρατίθενται περιστατικά και μελέτες για εγκληματικές διαδικτυακές επιθέσεις.
Υφολογική ανάλυση της ποίησης του Άγγελου Σικελιανού
Authors: Φαρμάκη Παρασκευή
Published: August 2021

Η εκπόνηση της Διατριβής αποσκοπεί στη συστηματική μελέτη της «ποιητικής» του έργου του Άγγ. Σικελιανού, θεμελιωμένη στην αποδοχή ότι ένα μεγάλο ρεύμα της σύγχρονης θεωρίας της λογοτεχνίας (ρωσικός φορμαλισμός, φιλολογική Σημειωτική επιστήμη), έλκει τις θεωρητικές αφετηρίες του στην αρχαία «ποιητική» και «ρητορική» τέχνη, (αντικείμενα πραγμάτευσης των κεφαλαιωδών έργων του Αριστοτέλους: I. «Περί Ποιητικής» και II. «Ρητορική Τέχνη».Επομένως επιχειρείται συστηματική συγκριτική έρευνα ανάμεσα στην αρχαία ποιητική και ρητορική και στη σύγχρονη λογοτεχνική θεωρία. Κεντρικός άξονας του ερευνητικού πλαισίου αποτελεί: η λειτουργικότητα του ονόματος-επιθέτου, οριζομένη πρώτον από την ιδιάζουσα σημασία αυτού από την άποψη της συχνότητας και τη συναρμογή του με τα άλλα γλωσσικά στοιχεία εντός της ποιητικής σύνθεσης, ως συντελεστικού παράγοντα δημιουργίας «Υψηλού ύφους» λόγου, δεύτερον από την προβληματική της οργανικής λειτουργίας αυτού εντός της ποίησης του Άγγ. Σικελιανού. Το μεθοδολογικό πεδίο συνίσταται πρώτον στη στατιστική του ύφους με βάση τη συχνότητα του επιθέτου, όπως εμφαίνεται σε αναλυτικούς στατιστικούς πίνακες και γραφήματα (αυτά εμπεριέχονται στον τόμο της διατριβής), δεύτερον στην εφαρμογή υφολογικών κριτηρίων-αρχετύπων των τεχνογράφων της αρχαίας ελληνικής παράδοσης ως εξής: του Δημητρίου Φαληρέως «Περί Ύφους» (1αι. π.Χ.), του Διονυσίου Αλικαρνασσέως «Οι αρμονίες του λόγου» (1αι. π.Χ.) και του Διονυσίου Λογγίνου «Περί Ύψους» (1αι. μ.Χ).Στο Α΄ μέρος της ερευνητικής εργασίας επιχειρείται η ερμηνεία των αρχετύπων των αναφερθέντων τεχνογράφων. Στο Β΄ μέρος πραγματοποιείται αναλυτική εφαρμογή των αρχετύπων ως υφολογικών κριτηρίων σε επιλεγμένα έργα-αποσπάσματα της ποίησης του Άγγ. Σικελιανού, είτε μεμονωμένα, είτε μέσω συνδυασμού κριτηρίων κατά το αρμόζον και προσιδιάζον στοιχείο προς εν έκαστον «ποιητικόν» έργον του ποιητή.Η μεν εφαρμογή των υφολογικών κριτηρίων ορίζει το ερευνητικό πλαίσιο της διατριβής – υφολογική ανάλυση της ποιητικής του Άγγ. Σικελιανού. Η δε στοχευμένη μελέτη αφορά στη λειτουργικότητα του ονόματος – επιθέτου, ως προσδιοριστικού παράγοντα δημιουργίας «Υψηλού ύφους» του «ποιητικού λόγου» του Άγγ. Σικελιανού. Η ερευνητική εργασία, θεμελιωμένη, αφενός στο επίπεδο της στατιστικής ανάλυσης και των πορισμάτων αυτής (πίνακες, γραφήματα), αφετέρου στην αναλυτική υφολογική μελέτη – ερμηνεία του ύφους του ποιητή, καταδεικνύει τα εξής συμπεράσματα: την «περιορισμένη» χρήση του ονόματος επιθέτου και «λελογισμένη» χρήση κατά την συναρμογή αυτού με τα άλλα γλωσσικά στοιχεία εντός της ποιητικής σύνθεσης. Οι συνιστώσες της «ποικιλίας» και της δημιουργίας «ουσιαστικού χαρακτήρα» του ονόματος-επιθέτου αποτελούν συνδυασμό παραγόντων, οι οποίοι συμβάλλουν σε επίπεδο μορφολογικό, συντακτικό και σημασιακό στη δημιουργία «Υψηλού ύφους» στην ποίηση του Άγγ. Σικελιανού.
Essays in econometrics
Authors: Παπαδάκης Εμμανουήλ
Published: August 2021

Η παρούσα διδακτορική διατριβή αποτελείται από τρία δοκίμια. Στο πρώτο παρόλο που οι μονομεταβλητές Παρέτο κατανομές έχουν αναλυθεί εκτεταμένα με τη χρήση ποικίλων μεθόδων υπήρχε ένα κενό στην ανάλυση των πολυμεταβλητών Παρέτο κατανομών. Για παράδειγμα είναι γνωστό ότι για την ανάλυση χρηματοοικονομικών στοιχείων οι πολύ μεταβλητές Παρέτο κατανομές είναι λογικές προσεγγίσεις. Στο συγκεκριμένο δοκίμιο προτείνουμε μια μεθοδολογία στατιστικής επαγωγής κατά Bayes βασισμένη στον αλγόριθμο του Gibbs με επαύξηση στοιχείων για τη πολυμεταβλητή Παρέτο κατανομή τύπου II. Οι νέες μεθοδολογίες χρησιμοποιούνται με τεχνητά στοιχεία καθώς και με ημερήσια στοιχεία από συναλλαγματικές ισοτιμίες για τέσσερα κυρία νομίσματα για την περίοδο 1996-2000. Στο δεύτερο δοκίμιο η στοχαστική DEA μοντελοποιεί τον θόρυβο στη μη παραμετρική μέτρηση της τεχνικής αποτελεσματικότητας αλλά δυστυχώς στατιστική επαγωγή για τα μέτρα τεχνικής αποτελεσματικότητας ήταν ανέφικτη. Στο δοκίμιο αυτό προτείνουμε ένα Μπεϋζιανό τρόπο επίλυσης του παραπάνω κενού με τη χρήση τεχνικών προσομοίωσης που μας επιτρέπει στατιστική επαγωγή σε μικρά δείγματα για μέτρα τεχνικής αποτελεσματικότητας. Η παραπάνω μεθοδολογία εφαρμόζεται με τη χρήση στοιχείων από τον Ελληνικό τραπεζικό κλάδο για τη περίοδο 1993-1999. Στο τρίτο δοκίμιο προτείνουμε Μπεϋζιανή επαγωγή για την extreme value κατανομή και πιο συγκεκριμένα την extreme value παλινδρόμηση. Οι αριθμητικές μέθοδοι χρησιμοποιούν τον αλγόριθμο Gibbs. Οι ιδιότητες μικρού δείγματος ερευνώνται με εκτεταμένα Monte Carlo πειράματα.
Χρήση ακινητοποιημένων σε άμυλο και αμυλούχες πρώτες ύλες βιοκαταλυτών στην οινοποίηση σε πιεστή και λυοφιλιωμένη μορφή
Authors: Κανδύλης Παναγιώτης
Published: August 2021

Η διατριβή αυτή έχει ως κύριο στόχο την παρασκευή νέων βιοκαταλυτών με ακινητοποιημένα κύτταρα σε αμυλούχα γεωργικά προϊόντα και άμυλο για οινοποίηση σε συνήθεις και εξαιρετικά χαμηλές θερμοκρασίες. Στην αρχή μελετήθηκε η δυνατότητα παρασκευής των νέων βιοκαταλυτών και έγιναν πειράματα για την ακινητοποίηση κυττάρων S. cerevisiae ΑΧΑΖ 1 σε κάθε ένα αμυλούχο γεωργικό προϊόν, πατάτα, σιτάρι, κριθάρι, αραβόσιτο και άμυλο αραβοσίτου και σιταριού, ενώ έγιναν πειράματα και για την εύρεση των βέλτιστων συνθηκών ακινητοποίησης και μελετήθηκε για το κάθε ένα η επίδραση του pH και της ποσότητας του φορέα και των κυττάρων στην ακινητοποίηση. Στη συνέχεια μελετήθηκε η ζυμωτική ικανότητα των νέων βιοκαταλυτών με επαναλαμβανόμενες ζυμώσεις γλυκόζης και γλεύκους με διάφορες αρχικές συγκεντρώσεις σακχάρου σε συνήθεις και εξαιρετικά χαμηλές θερμοκρασίες. Το παραπάνω σύστημα εφαρμόστηκε σε μεγαλύτερη κλίμακα pilot plant και συγκεκριμένα ο βιοκαταλύτης με κύτταρα ακινητοποιημένα σε σιτάρι χρησιμοποιήθηκε σε επαναλαμβανόμενες ζυμώσεις γλεύκους σε βιοαντιδραστήρα 80 L για την παραγωγή ξηρού οίνου σε χαμηλές θερμοκρασίες. Στο τελευταίο κεφάλαιο της διατριβής μελετήθηκε η ξήρανση και η συντήρηση των νέων βιοκαταλυτών με λυοφιλίωση. Χρησιμοποιήθηκε ένας μεγάλος αριθμός προστατευτικών μέσων και μελετήθηκε η επίδραση της αποθήκευσης τους στους 5°C για χρονικό διάστημα έως και 9 μηνών στη βιωσιμότητα και τη ζυμωτική τους ικανότητα. Τέλος, σαν γενικό συμπέρασμα της διατριβής μπορεί να ειπωθεί ότι τα αμυλούχα γεωργικά προϊόντα και το άμυλο μπορούν να χρησιμοποιηθούν με επιτυχία ως φορείς ακινητοποίησης κυττάρων για την παράγωγη οίνου. Αυτή η διατριβή αποτελεί μια ολοκληρωμένη μελέτη της χρήσης των αμυλούχων γεωργικών προϊόντων και του αμύλου ως φορέων ακινητοποίησης στην οινοποιία ξεκινώντας από την εύρεση των βέλτιστων συνθηκών ακινητοποίησης και τη μελέτη της ικανότητάς τους για την παραγωγή οίνων σε εργαστηριακή κλίμακα και φτάνοντας έως την χωρίς πρόβλημα εφαρμογή τους σε μεγαλύτερη κλίμακα pilot plant και τη λυοφιλίωση και συντήρηση τους για μεγάλα χρονικά διαστήματα απαραίτητα για κάθε οινοποιητική βιομηχανία.
Η διεθνοποίηση της αστικής ευθύνης στα πλαίσια του διεθνούς δικαίου του περιβάλλοντος
Authors: Τσοκανάς Νικόλαος
Published: August 2021

Η παρούσα διατριβή έχει ως πρωταρχικό στόχο της να καλύψει ένα μεγάλο κενό στην Ελληνική βιβλιογραφία ως προς την αποκατάσταση των περιβαλλοντικών ζημιών και τη λειτουργία της διεθνοποιημένης αστικής ευθύνης για το περιβάλλον. Η θεωρητική προσέγγιση των σχετικών φαινομένων παρουσιάζεται ως ιδιαιτέρως σημαντική κυρίως λόγω των άγνωστων χαρακτηριστικών που διαθέτουν αυτές τις περισσότερες φορές. Κατά τον τρόπο αυτόν μέσω της θεωρητικής προσέγγισης αναζητώνται λύσεις στα κενά που παρουσιάζει η πρακτική αλλά και το αντίστροφο. Επίσης η παρούσα διατριβή σε οντολογικό επίπεδο θα πρέπει να απαντήσει και στο ερώτημα που αφορά την αναγκαιότητα τη χρησιμότητα και την αποτελεσματικότητα της διεθνοποιημένης αστικής ευθύνης από τη στιγμή που προϋπάρχουν δοκιμασμένες λύσεις από το Αστικό Δίκαιο που πολλές φορές συνδυάζονται με τα εργαλεία του Ιδιωτικού Διεθνούς Δικαίου. Οι λοιποί στόχοι της παρούσας διατριβής συνοψίζονται στη σύνδεση της διεθνοποιημένης αστικής ευθύνης για το περιβάλλον με τις νεότερες θεωρήσεις του Διεθνούς Δίκαιου που επιφυλάσσουν μια διαφορετική θέση και αντιμετώπιση στις αρχές του Διεθνούς Δίκαιου αλλά και σε καθιερωμένες έννοιες αυτού, όπως η κρατική κυριαρχία. Επιπλέον επιχειρείται μια πλήρης καταγραφή από τη μια των πρώτων διεθνών περιστατικών και αποφάσεων δικαιοδοτικών οργάνων των διεθνών διακηρύξεων για το περιβάλλον και κάποιων διεθνών συμβατικών κειμένων που ασχολήθηκαν παρεμπιπτόντως με το θέμα και από την άλλη όλων των προβλέψεων των διεθνών συμβατικών κειμένων και μάλιστα με σύγκριση αυτών. Τέλος, καταγράφονται λεπτομερώς οι περαιτέρω προβληματισμοί γύρω από το θέμα, καθώς και τα παραμένοντα προβλήματα. Μεθοδολογικά η παρούσα διατριβή προσπάθησε να κινηθεί από τη μια κατά τρόπο συγκριτικό τόσο στο εσωτερικό όσο και στο διεθνές επίπεδο ανάλυσης και από την άλλη χρησιμοποιήθηκαν «εργαλεία» διεπιστημονικής προσέγγισης Διεθνούς Δικαίου και Διεθνών Σχέσεων. Σχετικά με τα συμπεράσματα που κατέληξε η διδακτορική διατριβή θα πρέπει να τονισθεί ότι η διεθνοποιημένη αστική ευθύνη για το περιβάλλον πάσχει μέχρι σήμερα στην επιλεκτική εφαρμογή της και στην αδυναμία επιβολής της. Επίσης, στα χαμηλά ή ανεπαρκή όρια αποζημιώσεων σε κάποιες περιπτώσεις. Τέλος, στο μη εκσυγχρονισμό της και στη μη αξιολόγηση του περιβάλλοντος ως «υψίστου αγαθού» από όλους τους ανθρώπους ή τα κράτη. Μια λύση για το θέμα αποτελεί η προσπάθεια εκτεταμένης εφαρμογής των αρχών του Διεθνούς Δικαίου ξεπερνώντας πλέον τη βασική διχοτόμηση του Διεθνούς Δικαίου στο σύνολο του μεταξύ «νόμιμου/παράνομου». Αυτό επιτυγχάνεται και με τη διεύρυνση του χώρου όπου θα πρέπει να διερευνάται η opinio necessitatis πέραν δηλαδή των κρατικών δρώντων ή υποκειμένων των διεθνών σχέσεων. Τέτοια θα μπορούσαν να είναι η «κοινωνία των πολιτών», τα διεθνή MME αλλά ακόμη και «τα διδάγματα των πιο αναγνωρισμένων δημοσιολόγων» υπό τη μορφή της παροχής νέων θεωριών και λύσεων με την ερμηνεία και την κριτική των καταστάσεων.
Από το δάσκαλο στον επιθεωρητή
Authors: Γιαννόπουλος Κωνσταντίνος
Published: August 2021

Στην παρούσα διατριβή το ερευνητικό αντικείμενο εντοπίζεται στην ανάλυση και κατανόηση των σχέσεων που συνδέουν τη διαμόρφωση, χάραξη με την έκταση και το βαθμό εφαρμογής της κρατικής εκπαιδευτικής πολιτικής σε μια ορισμένη χρονική περίοδο στην Ελλάδα (1914-1949). Τοποθετείται, ερευνητικά, στο αντίποδα των έως τώρα σχετικών δημοσιευμάτων, μια και στοχεύει να δείξει ιστορικά και με βάση ανέκδοτο αρχειακό υλικό, τις συγκεκριμένες σχέσεις ανάμεσα στη διαμόρφωση και την εφαρμογή της εκπαιδευτικής πολιτικής στην πρωτοβάθμια εκπαίδευση, όπως αυτές οι σχέσεις διαμεσολαβήθηκαν με τις πρακτικές ενός επιθεωρητή (Β. Παπαγεωργίου), τη χρονική περίοδο (1914-1949). Η μέθοδος έρευνας είναι ιστορική, γιατί εξετάζει τη συμβολή της επιθεώρησης στην εφαρμογή μιας ορισμένης εκπαιδευτικής πολιτικής, μια συγκρεκριμένη ιστορική περίοδο. Η επεξεργασία του αρχειακού υλικού έγινε με την τεχνική της ποιοτικής ανάλυσης περιεχομένου. Η διατριβή χωρίζεται σε τρία μέρη. Το «πρώτο μέρος» περιλαμβάνει την «εισαγωγή», η οποία εξειδικεύεται στην αναλυτική παρουσίαση της προβληματικής και στη διατύπωση των ερευνητικών και μεθοδολογικών ζητημάτων. Το «δεύτερο μέρος» περιλαμβάνει, ως παρουσίαση και ανάλυση των ερευνητικών δεδομένων τρία κεφάλαια. Στο πρώτο κεφάλαιο παρουσιάζεται η διδασκαλική και παράλληλη δράση του Β. Παπαγεωργίου. Στο δεύτερο κεφάλαιο αναλύεται η πολιτική και εκπαιδευτική συγκυρία του 1914, για να εξηγηθεί το κίνητρο της συμμετοχής του Β. Παπαγεωργίου στο διαγωνισμό για την επιλογή επιθεωρητών καθώς επίσης και τα κοινά χαρακτηριστικά των υποψήφιων δασκάλων που συμμετείχαν. Το τρίτο κεφάλαιο – αποτελούμενο από (4) τέσσερα διακριτά υποκεφάλαια, με βάση μια ορισμένη περιοδολόγηση – παρουσιάζει την επιθεωρητική δράση του Β. Παπαγεωργίου. Το «τρίτο μέρος» περιλαμβάνει την «την ερμηνεία των δεδομένων», στο οποίο παρέχεται μια συγκριτική ανάγνωση του συνόλου των δεδομένων, με βάση την οποία επαληθεύονται οι ερευνητικές υποθέσεις. Η επιβεβαίωση των υποθέσεων οδήγησε στην εξαγωγή μερικών γενικών συμπερασμάτων, τα οποία συνοπτικά ήταν τα εξής: 1. Το θεσμικό πλαίσιο για την επιθεώρηση αποτελεί, συν τοις άλλοις, κρατική επιλογή, σύμφωνη με τις πολιτικές και κοινωνικές προτεραιότητες για την διοικητική λειτουργία του σχολείου. 2. Η άσκηση επιθεώρησης κινείται εντός των ορίων της κρατικής εκπαιδευτικής πολιτικής. 3. Τα περιθώρια σχετικής αυτονομίας των επιθεωρητών συνδέονται με μεταβολές στην συγκυρία, και 4. Ο επιθεωρητικός έλεγχος συμβάλει στη διάδοση και νομιμοποίηση της κυρίαρχης εκπαιδευτικής ιδεολογίας.
Αξιολόγηση ευρημάτων και διλήμματα στην αντιμετώπιση συγγενών ανωμαλιών του ουροποιητικού συστήματος
Authors: Ραχμάνη Ευαγγελία
Published: August 2021

Στο πρώτο μέρος της μελέτης κατατίθενται τα υπάρχοντα επιστημονικά δεδομένα και οι άξονες της έρευνας σχετικά με τις παθήσεις του ουροποιητικού συστήματος και τα προβλήματα που μπορεί να δημιουργηθούν, με τις δυνατότητες του προγεννητικού έλεγχου και της διάγνωσης και με ελάχιστη αναφορά στην πορεία και τον σχεδιασμό της αντιμετώπισης. Το υλικό στο οποίο στηρίχθηκε η έρευνα είναι νοσηλευθέντα κατά το παρελθόν παιδιά, επομένως υπήρχε η δυνατότητα αξιολόγησης της μελέτης των νοσηλευτικών δεδομένων των παιδιών αυτών και της τελικής αντιμετώπισης της πάθησής των, ορθής ή λανθασμένης, ενώ με σχετικό ερωτηματολόγιο έγινε δυνατό να ληφθούν οι απαραίτητες και παράλληλα κατάλληλες πληροφορίες ώστε να γίνουν περαιτέρω κατανοητές οι διάφορες υπάρχουσες αντιδράσεις δίνοντας συλλογικά απαντήσεις σε σημαντικά ερευνητικά ερωτήματα. Από την ανάλυση των αποτελεσμάτων και από την αξιολόγηση της μελέτης των νοσηλευτικών ιστορικών των παιδιών με συγγενές πρόβλημα του ουροποιητικού, υπάρχει μια ουσιαστική σχέση μεταξύ της ορθής και εντός των καθορισμένων χρονικών και ηλικιακών ορίων αντιμετώπισης μιας πάθησης και η διακοπή της κύησης είναι συνάρτηση της διαμορφούμενης ηθικής του κοινωνικού συνόλου και τροποποιείται με την πάροδο του χρόνου σε συνάρτηση των αποτελεσμάτων από την κλινική και εργαστηριακή παρακολούθηση αμέσως μετά το τοκετό, την χειρουργική παρέμβαση, τη μακροχρόνια μετεγχειρητική παρακολούθηση και την κάπως φυσιολογική ανάπτυξη του παιδιού μέχρι αυτό να γίνει ενήλικας.
Ανάπτυξη επαναλαμβανόμενων ολιγοπεπτιδικών φορέων για διαγνωστικούς ελέγχους και εμβόλια έναντι του ιού της γρίπης των πτηνών
Authors: Ζευγίτη Στυλιανή
Published: August 2021

Η είσοδος του ιού γρίπης στα κύτταρα διαμεσολαβείτε από την ιική γλυκοπρωτεΐνη αιμοσυγκολλητίνη (HA) που συνιστά το κύριο επιφανειακό αντιγόνο έναντι του οποίου κατευθύνονται τα εξουδετερωτικά αντισώματα. Η προτίμηση ιών γρίπης για πρόσδεση στον υποδοχέα σχετίζεται με το είδος από το οποίο οι ιοί αυτοί απομονώνονται. Οι ανθρωπινοί ιοί προσδένονται επιλεκτικά στο τελικό σιαλικό οξύ γλυκοπρωτεϊνών και γλυκολιπιδίων όπου αυτό συνδέεται μέσω α2,6 γλυκοζιτικού δεσμού με γαλακτόζη ενώ οι ιοί των πτηνών προτιμούν α2,3 γλυκοζιτικούς δεσμούς. Με στόχο τη συνεισφορά στην ανάπτυξη εμβολίου έναντι της γρίπης συντέθηκαν συμπλέγματα SOC-CD8 Τ κυτταρικών επίτοπων και ελέγχθηκαν ως προς την ανοσογονικότητά τους σε ποντίκια μετά από πρόκληση μόλυνσης με ιό γρίπης. Οι Τ επίτοποι της αιμοσυγκολητίνης Η5 του ιού της γρίπης που προβλέφθηκαν με υπολογιστικές μεθόδους προσδέθηκαν στον ολιγοπεπτιδικό φορέα SOC₄-I σε δυο αντίγραφα με σκοπό την ενίσχυση της ανοσογονικότητάς τους. Τα επιθυμητά μακρομόρια διακλαδισμένης αρχιτεκτονικής ελήφθησαν είτε με βήμα-προς-βήμα πεπτιδική σύνθεση σε στερεή φάση (Boc/Bzl στρατηγική) είτε μέσω χημειοεκλεκτικής πρόσδεσης σε μια αντίδραση σχηματισμού δεσμού οξίμης μεταξύ κατάλληλα τροποποιημένων πεπτιδικών τμημάτων. Η ανοσολογική απόκριση που προκάλεσε σε ποντίκια η ανοσοποίηση με αυτά τα SOC-συμπλέγματα δεν ήταν ικανοποιητική ώστε να επάγουν προστατευτική ανοσία έναντι της γρίπης. Επιπλέον, με στόχο τη συμβολή στην ανάπτυξη εξειδικευμένων και ευαίσθητων βιολογικών δοκιμασιών για τη διάγνωση και διάκριση μεταξύ ιών γρίπης ανθρώπων και πτηνών συντέθηκαν γλυκοπεπτιδικά ανάλογα ως μιμητικά του υποδοχέα της αιμοσυγκολλητίνης στο ξενιστικό κύτταρο. Η σύνθεση αυτών των αναλόγων επετεύχθη μέσω αντίδρασης χημειοεκλεκτικής πρόσδεσης που οδηγεί στη δημιουργία δεσμού όξιμης μεταξύ του Νε-αμινοοξυακετυλιωμένου φορέα SOC₄-I και της καρβονυλικής ομάδας στο αναγωγικό άκρο διαφόρων σιαλοσακχαριτών. Διαμορφωτικές μελέτες με φασματοσκοπία κυκλικού διχρωϊσμού απέδειξαν ότι η πρόσδεση σακχάρων δεν επηρεάζει την κανονική δευτεροταγή δομή του φορέα SOC₄-I επιβεβαιώνοντας έτσι τον αρχικό σχεδιασμό αυτής της κατηγορίας μορίων-φορέων και διευρύνοντας τις εφαρμογές τους. Τα γλυκοπεπτιδικά μοντέλα του υποδοχέα χρησιμοποιούνται στην ανάπτυξη μιας μεθοδολογίας ELISA για την ανίχνευση και τη μελέτη εξειδίκευσης για υποδοχέα ιών γρίπης τεχνική που αναμένεται να συμβάλλει ουσιαστικά προς την κατεύθυνση νέων διαγνωστικών εργαλείων του ιού της γρίπης των πτηνών.
Investigation of optical and imaging characteristics of fluorescent screens for use in digital imaging detectors suitable for telemedicine
Authors: Μιχαήλ Χρήστος
Published: August 2021

Τα ψηφιακά συστήματα ιατρικής απεικόνισης, έμμεσης ανίχνευσης, χρησιμοποιούν φωσφόρους σπινθηριστές ως μετατροπείς της ακτινοβολίας-Χ σε ορατό φως. Οι φώσφοροι σπινθηριστές πρέπει να συνδυάζουν χαρακτηριστικά ποιότητας εικόνας και απόδοσης σε φωταύγεια προκειμένου να παράγουν εικόνες υψηλής διαγνωστικής αξίας με τη παράλληλη ελάττωση της δόσης στον εξεταζόμενο. Επιπλέον πρέπει να έχουν μικρούς χρόνους απόσβεσης για χρήση σε συστήματα ψηφιακής τομοσύνθεσης (DBT) και απεικόνισης διπλής ενέργειας (DE). Σκοπός της παρούσας Διδακτορικής Διατριβής ήταν η διερεύνηση των βέλτιστων υλικών φωσφόρων σπινθηριστών για χρήση σε ολοκληρωμένο ψηφιακό απεικονιστικό σύστημα τύπου CMOS καθώς και η διερεύνηση των χαρακτηριστικών του συστήματος ψηφιακού ανιχνευτή/βέλτιστου σπινθηριστή για ιατρικές εφαρμογές χαμηλών ενεργειών, όπως η DBT. Παρασκευάστηκαν, με τη μέθοδο της καθίζησης, φθορίζουσες οθόνες από υλικά σπινθηριστών όπως τα Lu₂SiO₅:Ce, Gd₂O₂S:Eu και Gd₂O₂S:Tb. Οι ιδιότητες τους μελετήθηκαν αξιολογώντας πειραματικά παραμέτρους οι οποίες εκφράζουν την ένταση και την κατανομή του παραγόμενου σήματος στην έξοδο του ανιχνευτή και σχετίζονται άμεσα με την ποιότητα της ιατρικής εικόνας αλλά και με τη δόση στον εξεταζόμενο. Στον ανιχνευτή τοποθετήθηκε, σε άμεση επαφή με τις φωτοδιόδους CMOS, φθορίζουσα οθόνη Gd₂O₂S:Tb, η οποία προσδιορίστηκε μέσω της σύγκρισης των ανωτέρω υλικών σε απόδοση φωταύγειας και ποιότητα εικόνας. Η απόδοση του CMOS ήταν καλύτερη εν συγκρίσει με δημοσιευμένα αποτελέσματα για αισθητήρα PPS CMOS, σε όλο το εύρος των χωρικών συχνοτήτων. Τα αποτελέσματα αυτά δείχνουν ότι ο υπό εξέταση ανιχνευτής τύπου CMOS έχει υψηλή διακριτική ικανότητα και ανιχνευτική αποδοτικότητα, κρατώντας παράλληλα χαμηλά επίπεδα θορύβου καθιστώντας τoν κατάλληλο για χρήση σε πρότυπο σύστημα (DBT). Επιπλέον βρέθηκε ότι η ποιότητα εικόνας δεν υποβαθμίζεται σε χαμηλά επίπεδα έκθεσης, στοιχείο που είναι σημαντικό για εφαρμογές (DBT) και (DE), όπου η αυξημένη δόση στον εξεταζόμενο είναι ανασταλτικός παράγοντας για τη καθιέρωση και ευρεία αποδοχή των συγκεκριμένων μεθόδων.
Η δυναμική και οι εκφάνσεις του δικαίου και αλληλέγγυου εμπορίου
Authors: Ιωαννίδης Κωνσταντίνος
Published: August 2021

Η παρούσα διατριβή παρέχει μία ενδελεχή ανάλυση του κινήματος του Δίκαιου Εμπορίου στην Ελλάδα, εξετάζοντας τη δυναμική και τις ξεχωριστές εκφάνσεις του. Το Δίκαιο Εμπόριο αποτελεί ένα πολυσύνθετο κίνημα, που άπτεται ευρύτερων πολιτικών και κοινωνικών θεμάτων. Η παγκόσμια φτώχεια και η ανισότητα μεταξύ βόρειου και νότιου ημισφαίριου, σε συνδυασμό με τους αναπτυξιακούς στόχους της χιλιετίας και τις διαφορετικές προσεγγίσεις για τη φιλελευθεροποίηση του διεθνούς εμπορικού συστήματος, συνθέτουν το γενικότερο πλαίσιο στο οποίο αναπτύσσεται το Δίκαιο Εμπόριο και για αυτό το λόγο η ξεχωριστή μελέτη τους αποτέλεσε βασική προϋπόθεση για την εις βάθος κατανόησή του. Έπειτα από τη διερεύνηση του θεωρητικού υπόβαθρου του Δίκαιου Εμπορίου, παρουσιάζεται η ιστορική εξέλιξή του χωρισμένη σε τέσσερα διαφορετικά στάδια, σκιαγραφώντας κάθε φορά τους επιμέρους παράγοντες που το καθορίζουν. Παράλληλα, γίνεται εκτενής αναφορά στους φορείς που συνθέτουν την ελληνική αγορά Δίκαιου Εμπορίου. Το Δίκαιο Εμπόριο, αποτελεί τμήμα του ηθικού και πολιτικού καταναλωτισμού, ο οποίος τα τελευταία χρόνια έχει αρχίσει να απασχολεί έντονα τη διεθνή βιβλιογραφία. Η επιλογή προϊόντων Δίκαιου Εμπορίου, φαίνεται να αντιπροσωπεύει μία εναλλακτική μορφή ενασχόλησης με τα κοινά, καθώς οι καταναλωτές μέσω των αγορών τους βρίσκουν τρόπο να εκφράσουν τις πολιτικές και κοινωνικές τους ανησυχίες. Όμως παρά την αρχική θετική τους στάση να υποστηρίξουν τα αποκαλούμενα ‘ηθικά προϊόντα’, οι καταναλωτές συχνά δεν καταλήγουν στην αγορά τους. Για αυτό το λόγο, κρίθηκε απαραίτητη η εξέταση του χάσματος μεταξύ αρχικής θετικής στάσης και τελικής συμπεριφοράς, βασιζόμενη στη Θεωρία της Προσχεδιασμένης Συμπεριφοράς. Το Δίκαιο Εμπόριο δεν έχει αποτελέσει μέχρι σήμερα πεδίο εκτεταμένης έρευνας στην Ελλάδα, ενώ ακόμη και η διεθνής βιβλιογραφία για την ανάλυση των παραγόντων που επηρεάζουν το χάσμα στάσης και συμπεριφοράς είναι εξαιρετικά περιορισμένη και αποσπασματική. Σε επίπεδο μεθοδολογίας χρησιμοποιήθηκαν ημι-δομημένες συνεντεύξεις με στελέχη της αγοράς του Δίκαιου Εμπορίου από την Ελλάδα και το εξωτερικό, προκειμένου να εντοπιστούν οι σύγχρονες προκλήσεις του κινήματος, σε εθνικό και διεθνές επίπεδο. Παράλληλα, με τη διεξαγωγή ομαδικών συζητήσεων, χαρτογραφήθηκε για πρώτη φορά η σχέση των Ελλήνων καταναλωτών με το Δίκαιο Εμπόριο και εξετάστηκαν διεξοδικά οι ενδογενείς και εξωγενείς παράγοντες που αποτρέπουν την αρχική θετική στάση των καταναλωτών για το Δίκαιο Εμπόριο να μετουσιωθεί σε τελική αγοραστική συμπεριφορά. Λέξεις κλειδιά: Δίκαιο Εμπόριο, ηθικός καταναλωτισμός, χάσμα στάσης – συμπεριφοράς, ηθική επιχειρηματικότητα, παγκόσμια ανάπτυξη